ÚRAD VLÁDY SLOVENSKEJ REPUBLIKY
                sekcia vládnej legislatívy

					 	Na rokovanie vlády SR
                                                                                  Dňa 2. februára 2004
                                                                                  K materiálu 1475/2005	K bodu č. 3

S T A N O V I S K O
 
k návrhu nariadenia vlády Slovenskej republiky, ktorým sa ustanovujú požiadavky na zdravie zvierat týkajúce sa produkcie, spracovania, distribúcie a uvádzania na trh produktov živočíšneho pôvodu určených na ľudskú spotrebu– k novému zneniu

I.

Návrh nariadenia vlády Slovenskej republiky, ktorým sa ustanovujú požiadavky na zdravie zvierat týkajúce sa produkcie, spracovania, distribúcie a uvádzania na trh produktov živočíšneho pôvodu určených na ľudskú spotrebu vypracovalo Ministerstvo pôdohospodárstva Slovenskej republiky na základe splnomocňovacieho ustanovenia § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov a na rokovanie vlády Slovenskej republiky ho predkladá minister pôdohospodárstva Slovenskej republiky Zsolt Simon.

II.

Cieľom predloženého návrhu je úplne zosúladiť slovenskú legislatívu v oblasti ochrany zdravia zvierat pri produkcii, spracovaní, distribúcii a uvádzaní produktov živočíšneho pôvodu určených na ľudskú spotrebu na trh.
	
Návrh nariadenia vlády nezakladá zvýšené nároky na štátny rozpočet, rozpočty obcí a rozpočty vyšších územných celkov a nemá vplyv na životné prostredie a zamestnanosť.   

III.

Predmetný návrh bol prerokovaný v Legislatívnej rade vlády Slovenskej republiky dňa 14. decembra 2004.  Legislatívna rada vlády Slovenskej republiky po prerokovaní tohto návrhu nariadenia vlády odporučila návrh dopracovať podľa jej pripomienok a na rokovanie vlády Slovenskej republiky predložiť v novom upravenom znení.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády Slovenskej republiky sú pripomienky Legislatívnej rady vlády Slovenskej republiky zapracované ( 11 pripomienok).    
                                                                             
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh nariadenia vlády Slovenskej republiky, ktorým sa ustanovujú požiadavky na zdravie zvierat týkajúce sa produkcie, spracovania, distribúcie a uvádzania na trh produktov živočíšneho pôvodu určených na ľudskú spotrebu v predloženom znení schváliť s nasledujúcimi pripomienkami:

K úvodnej vete

-	je potrebné nahradiť slová „§ 3 ods. 2“ slovami „§ 3 ods. 3“, pretože je nesprávne uvedené splnomocňovacie ustanovenie,
-	v názve zákona č. 488/2002 Z.z. je potrebné uviesť aj číslo zákona, ktorým bol § 3 odsek 3 do predmetného zákona doplnený, pretože splnomocňovacím ustanovením na vydanie tohto nariadenia je § 3 odsek 3 zákona č. 488/2002 Z.z. a nie odsek 2.

K § 2

-	v odseku 1 písmeno b) je potrebné upresniť definíciu pojmu „uvádzanie“, pretože nie je jasné, či sa tovar uvádza na trh daného členského štátu alebo len fyzicky vstupuje na jeho územie, a či ide o jednorazovú alebo opakovanú činnosť.

K § 4

-	je potrebné vymedziť pojem „ošetrenie“ na účely tohto nariadenia alebo odkázať na právny predpis, kde už je tento pojem definovaný.

Bratislava 28. januára 2005
Vypracoval: M. Hatala

                             Štefan  G r m a n
           		         generálny riaditeľ
	                                                              sekcie vládnej legislatívy